
"Győzni fogunk, mert győzni kell és győzni akarunk!" A Szálasi-kormány propagandatevékenysége, különös tekintettel a filmhíradóra

Kulcsszavak: 1944; szélsőjobboldal; tömegmédia; szintetikus médiatörténet-írás; tartalomelemzés
A dolgozat a Szálasi-kormány propagandáját vizsgálja, elsődlegesen a filmhíradóra és részben a napisajtóra támaszkodva. Ezen időszakról idáig még nem készült módszeres és részletes vizsgálatokra épülő filmhíradótörténeti szakmunka, ahogyan a periódus sajtója és médiarendszere, valamint a propaganda működése is csak részben feltárt.
Kutatásom korpuszát az 1944. október 16-tól a december végéig terjedő időszakban vetített tíz filmhíradó – három Hungarista Híradó és hét Magyar Világhíradó, összesen 48 filmhír 81 perc 27 másodperc időtartamban –, valamint ugyanezen időszak napisajtójának döntően fővárosi és részben vidéki számai képezték.
A filmhíradók képkockáit írott szövegként kezelem, ilyen módon vetem őket alá tartalomelemzésnek, és így tudom összevetni a sajtóanyaggal. Az egyes filmhíradó-híreket újságcikkekkel hasonlítom össze, így eltérő információk, illetve a médiumok eltérő jellegéből fakadó eltérések is kitűnnek.
A mozgóképek és újságok feldolgozásához a szintetikus médiatörténet-írás módszerét választottam, vizsgálatomat ugyanakkor eszmetörténeti keretbe is ágyazom. Így a filmhíradó-, a sajtó- és az eszmetörténet eltérő szempontjait egyszerre használva elemzem a kor propagandáját.
Dolgozatomban a magyar filmhíradójátszás előzményeinek felvázolása után a mozgóképes kultúra feletti nemzetiszocialista hatalomátvételt mutatom be. Részletes tartalomelemzés alá vonom a korszak első filmhíradóját, a paradigmatikus „nulladik” Hungarista Híradót; a későbbiekben pedig részleteiben elemzem a háborús és a kulturális híreket, törekedve a propaganda fontosabb témáinak és szólamainak a bemutatására. Vizsgálom a propaganda filmhíradóbeli Szálasi-képét (imázs-elemzés), valamint Szálasi Ferenc ideologikus írásai alapján elemzem a filmhíradókban megjelenő ideologikus tartalmakat bemutatva a szövegek és a képek közötti eltéréseket. Végül a kor napisajtójának fontosabb témáit és tendenciáit vázolom fel. A dolgozatban azt is bizonyítom, hogy a híradó és a napisajtó eltérő szerepet játszott a nyilas propagandában.



